정조 7년
癸卯三月二十三日辰時。上御誠正閣。大臣備局堂上。引見入侍時。左議政洪樂性。行知中樞府事具善復金華鎭。行兵曹判書鄭尙淳。江華留守金魯鎭。戶曹判書徐有隣。禮曹判書鄭一祥。行副司直嚴璹。咸春君李昌運。漢城左尹李柱國。訓鍊都正李敬懋。戶曹參判趙時俊。正言洪秉益。修撰姜。同副承旨黃昇源。假注書尹行任。事變假注書馬思人。記注官金健修金鳳顯。以次進伏訖。樂性曰。日氣和煖。朝晝異候。聖體。若何。上曰。一樣矣。樂性曰。王大妃殿氣候。若何。上曰。一樣矣。樂性曰。惠慶宮氣候。若何。上曰。一樣矣。樂性曰。頃因八江摘奸宣傳官朴基豐別單。漁商船徵稅曲折。詳査狀聞之意。覆啓。分付矣。卽見黃海監司沈念祖狀本。則以爲。續大典南海之牙山以上。西海之箕島以上。海浌漁場。專屬江都云。而本道則以延坪謂箕島之界。江華則以登山。謂箕島之界。捧稅規式。取見登山所報。參以江華回移。網船加稅。極涉過濫。而以巡路目擊言之。江都斜水之漁商船濫徵。呈狀白活。極其紛紜。收稅規式。漁場界限。均役設始之時。當有區別定式之事。令廟堂稟旨。分付爲辭矣。漁場界限。船稅濫徵等節。纔已嚴飭於沁都。而今觀海伯狀本。則網船定稅。當初不過八九兩者。今爲十七兩。或十三兩云爾。則沁校之稱以浮費。轉輾濫徵。可推而知。至於商船。亦以濫徵。巡路呼訴紛紜云。苟如是則漁商殘民。將何以支保乎。從今以後。網船則一依當初定稅收捧。商船則一切勿侵事。更爲各別申飭於沁都。亦自海營。種種廉探於沁校。收稅之際。如或有違令橫侵之弊。論報備局。各別重繩事。定式施行之意。一體分付於海西道臣。何如。上曰。依爲之。出擧條又曰。銓曹事。誠可悶矣。首堂久不行公。次堂屢月獨政。不但事體苟艱。亦多掣礙之端。至於日前三銓之備薦。亦出於不獲已之擧矣。吏曹判書兪彦鎬。當此國有慶禮之時。必當上來。而又是親享時。進幣瓚爵官則必須前期上來。然後俾無臨時窘急之患。卽速上來之意。申飭。何如。上曰。依爲之。出擧條又曰。倭譯渡海之行。期在不遠矣。數千里溟渤。越涉往返。專靠舟楫之利。而年前渰沒之慘。專由於舟楫之不能完牢。至今追思。不覺傷惻。今番則造船。各別堅緻。柁櫓等什物。亦爲一一新備。俾無一毫疎虞之患事。嚴明申飭。如是而若有不善擧行之事。造船監色。嚴加重繩。統制使。亦難免大段罪責之意。一體知委於該道道臣及統制使。何如。上曰。依爲之。出擧條樂性曰。戶曹兼料米移送都監事。俄者訓將。與戶判相議。而事係軍料。不輕而重。故臣言于訓將。使之爛商仰奏矣。不可不指一區劃。定式施行。何以爲之乎。上曰。後日次對。陳奏。可也。樂性曰。戶判方以都監事少無暇隙云。待其竣事後。論稟。似好矣。上曰。雖云多事。豈無稟定之隙乎。樂性曰。戶判雖是例兼惠堂。而以惠堂。除戶判之人。仍帶惠堂。自有已例。戶曹判書徐有隣。惠堂之任。使之仍察。何如。上曰。依爲之。出擧條又曰。備堂多有未還差之人。行司直李命植。知敦寧府事徐浩修。右參贊鄭民始。行副司直鄭好仁。工曹判書李𡊠。竝還差。知中樞府事金華鎭。行司直李命植。令察有司之任。知敦寧府事徐浩修。北關句管堂上。右參贊鄭民始。湖南句管堂上。禮曹判書鄭一祥。海西句關堂上。行副司直鄭好仁。京畿句管堂上。戶曹參判趙時俊。關東句關堂上差下。使之察任。何如。上曰。依爲之。出擧條善復曰。江都所在仙源庫留庫木中。一百十三同。丙申丁酉兩年。移來取用爲虛錄。故己亥年。排年還報事。親承下敎。其間次次還報者。爲七十餘同。未還報者爲。七十七同零。今方畢報矣。自此以後。限五年改色。俾無腐傷之弊。如有營中貸用之事。則筵稟後取用之意。出擧條定式。何如。上曰。依爲之。出擧條善復曰。宮墻頹圮處。今已畢築。而蓋板與瓦子毁傷處。亦爲修補。似好矣。且大報壇北墻低下處。今春自營繕。更爲高築。而三軍門將校。定式輪次。董役。何如。上曰。這裏形便。予未詳知。而虎患之比比有之。專由於此矣。柱國曰。此乃北營西偏矣。樂性曰。此是宮墻。則自軍門修築。似無妨矣。善復曰。明禮門朝宗門之間。旣有隔墻。則大報壇墻垣。乃非宮城矣。樂性曰。當初設大報壇於北苑。則壇在苑中。苑在墻內。明矣。豈可分而二之乎。上曰。禁御兩將。各陳所見。可也。柱國曰。明禮門外築墻開路。使邏卒巡行。皇壇則畫爲墻外。似好矣。善復曰。自前亦有此議矣。上曰。隨毁隨補。猶以爲難。況新築乎。敬懋曰。物力浩大。自軍門實無完築之望矣。柱國曰。宗廟墻垣。亦自營繕修築。則大報壇。亦用此例。少無所妨矣。大臣。雖以自軍門修築之意仰對。而臣意則似不然矣。樂性曰。軍門物力。若不足。則自有從便區劃之道矣。豈可推諉於他衙門。而初不始役乎。華鎭曰。壇在北苑。則不可以宮墻外視之矣。尙淳曰。同是大闕之內。似不可專諉於營繕矣。善復曰。國事從便爲之。俾無後弊。好矣。營繕之所可當者。使軍門當之。豈不悶乎。柱國曰。宮墻一千六百間。乃初定式。若以大報壇。統入於宮墻之中。則將至二千餘間矣。雖以邏卒巡行言之。亦甚可悶矣。上曰。近日國體朝綱。可謂寒心。今日次對。只以築墻一事。紛然迭奏。看作大事。煩聒至此。如許筵體。前所未有。次對便是朝會。而屑越莫甚。良用慨然。入侍承旨玉堂臺諫。終不罄咳。亦可怪矣。樂性曰。筵席事貌。至爲嚴重。宮墻修築。亦係不輕。而今日賓對三將臣。以北苑宮墻事。或稱以物力浩大。或稱有主管衙門。奏對之際。互相煩聒。跡涉推諉。語欠詳愼。揆以事體。誠極未安。訓鍊大將具善復。御營大將李柱國。禁衛大將李敬懋。竝從重推考。何如。上曰。依爲之。出擧條上命書傳敎曰。近日筵體。雖曰壞了無餘地。不緊說話。紛聒特甚。其中御將所奏。又極屑越。揆以國綱。不可只施問備薄警。御營大將李柱國罷職。訓鍊大將具善復。禁衛大將李敬懋。竝越俸一等。昇源曰。御營大將李柱國。旣有罷職之命。將兵之任。不可無一刻摠察之人。何以爲之乎。上曰。都提調摠察。可也。出擧條又曰。御營大將。以都提調摠察事。命下矣。在前或有命招都提調之時。或有發牌從事官之規。今番則何以爲之乎。上曰。從事官。發牌聽傳敎。可也。出擧條秉益曰。臺啓適値齋日。當以所懷仰對。而憲府不備。何以爲之乎。上曰。就坐。可也。秉益退伏。上曰。筵體雖云生疎。俄承飭敎。終無一言。誠可怪矣。秉益曰。臣初登筵席。全昧體例。遽然就坐。至承嚴敎。臣更無仰達之事矣。進前。上曰。玉堂亦欲避嫌乎。向日李鼎揆事。極爲怪駭。乃以不允批答製進之事。視爲厭避之科。職在玉堂。代撰批旨。固是職內事。而筵席辭避。猥屑特甚。事體所在。誠極無嚴。特以柔遠之意。不施譴削之典。而此後批旨。皆令分排於上下番玉堂事分付藝文館。仍命書榻敎曰。玉堂前望單子入之。曰。筵體何等嚴重。而臺臣徑先就坐。致勤飭敎。而不爲避嫌。大損臺體。臣謂司諫院正言洪秉益。罷職。宜矣。上曰。生疎所致。不允。出擧條上命書傳敎曰。更思處分。終涉太寬。以崇品元戎。未諳事體。至於此甚。豈可以語序之曾有緊慢。强加區別。訓鍊大將具善復。一體罷職。昇源曰。訓鍊大將具善復。旣有罷職之命。將兵之任。不可一刻無摠察之人。何以爲之乎。上曰。禁將兼察。可也。出擧條訓鍊大將出代間。禁衛大將李敬懋兼察。牌招聽傳敎事。榻前定奪。昇源曰。昨者刑曹判書李在協。許遞傳敎頒布。而備邊司座目。以刑曹判書李在協進書呈。而臣矇未覺察。徑先捧入。臣方惶恐待罪。而備邊郞。不可無警矣。上曰。備邊郞拿處。當該有司堂上。越捧一等。其餘有司堂上。從重推考。出榻敎御營大將出代間。以都提調摠察。從事官。發牌聽傳敎事。榻前定奪。一祥曰。進箋。以明政殿爲之事。命下矣。陳賀。以何殿爲之乎。上曰。以仁政殿爲之。可也。一祥曰。宗簿事。多有稟定之節。而禮曹參議柳義養。方在政院。待其登對。稟旨定式乎。上曰。次對罷後。禮曹參議。與嚴璹同爲入侍。可也。出榻敎有隣曰。二十七日景慕宮簾帳等物。當爲排設。而大禮相値。易致窘束之歎。雖日暮。都提調以下。躬詣奉審乎。上曰。依此爲之。可也。命書傳敎曰。訓鍊大將。姑勿出。代以右議政金熤。二十二度呈辭。上曰。承旨敦諭。出傳敎上命退。諸臣以次退出。